## Statut Hrvatskog demokratskog saveza Slavonije i Baranje

### NN 84/2006 (24.7.2006.), Statut Hrvatskog demokratskog saveza Slavonije i Baranje

# POLITIČKE STRANKE

2014

Na temelju
članka 10. Zakona o političkim strankama (»Narodne novine« broj 76/93.,
111/96., 164/98. i 36/01.) Osnivački sabor Hrvatskog demokratskog saveza
Slavonije i Baranje donio je na zasjedanju održanom u Osijeku, 6. svibnja
2006. godine

## STATUT

### HRVATSKOG DEMOKRATSKOG SAVEZA SLAVONIJE I BARANJE

I. TEMELJNE
ODREDBE

Članak 1.

Hrvatski
demokratski savez Slavonije i Baranje (u daljnjem tekstu: Stranka) politička
je stranka osnovana radi političkog djelovanja u promicanju programa i
aktivnosti usmjerenih ravnomjernom regionalnom razvoju Republike Hrvatske i
ostvarivanju političkih načela i ciljeva utvrđenih ovim Statutom i Programom
Stranke.

Članak 2.

Stranka
djeluje pod nazivom: Hrvatski demokratski savez Slavonije i Baranje.

U svom radu
Stranka rabi i skraćenicu naziva: HDSSB.

Sjedište
Stranke je u Osijeku, a adresa sjedišta Ivana Gundulića
5, Osijek.

Stranka
djeluje na području Republike Hrvatske.

Stranka ima
svojstvo pravne osobe i upisuje se u registar Političkih stranaka Republike
Hrvatske sukladno propisima.

Za svoje
obveze Stranka odgovara svojom cjelokupnom imovinom.

Članak 3.

Stranka ima
svoj znak i zastavu.

Znak Stranke
čini skraćenica naziva Stranke sljedećeg izgleda: Ispod zlatom uokvirenih
crvenih slova HDSSB upisano je manjim crnim slovima Hrvatski Demokratski
Savez Slavonije i Baranje. Preko slova HD u skraćenici pruža se u heraldički
desnu stranu koso položeni zlatni klas žita. Ispod imena Stranke u središtu
se nalaze tri o vrh oslonjena kvadrata koji se preklapaju i to s lijeva u
desno plavi kvadrat s tri zvijezde kao simbol zastave Europske unije, romb
sa četiri vidljiva crvena kvadrata u bijelom polju kao simbol grba Republike
Hrvatske te bijelom valovitom linijom podijeljeni kvadrat u čijem je gornjem
crvenom polju zlatna kuna u pokretu u heraldički desnu stranu, a u donjem
plavom polju u heraldički desnu stranu koso položeni zlatni klas žita. S
lijeve i desne strane skupine rombova pruža se zlatni hrvatski pleter. Slova
su upisana helvetica pismom.

Grafički
izvornik znaka utvrđuje Glavni odbor svojim aktom.

Zastava
Stranke je crvene boje u omjeru 2:1 s znakom Stranke u središtu zastave.

Stranka ima
pečat okruglog oblika promjera 35 mm, uz čiji rub je ispisan naziv Stranke
utvrđen ovim Statutom, a u središtu njezin znak.

Članak 4.

Stranku
zastupa i predstavlja predsjednik Stranke, odnosno osobe koje ga temeljem
ovog Statuta ili odluke nadležnog tijela, u slučaju njegove spriječenosti,
zamjenjuju.

Predsjednik
Stranku zastupa bez ograničenja.

Članak 5.

Pod uvjetima
utvrđenim zakonom, Stranka se može udružiti u druga domaća i međunarodna
udruženja srodnih stranaka ukoliko time pridonosi postizanju ciljeva
utvrđenih ovim Statutom.

Članak 6.

Radi odavanja
javnog priznanja za rad na promicanju ciljeva postojanja Stranke te iznimna
postignuća i doprinos od osobitog značenja za razvitak Stranke, te poticanja
na aktivnosti koje su tome usmjerene, Stranka dodjeljuje zvanje počasnog
člana te druga javna priznanja.

Javna
priznanja koja Stranka dodjeljuje, njihov izgled i oblik, kriteriji i
postupak njihove dodjele uređuju se aktima koje donosi ovim Statutom
ovlašteno tijelo.

Članak 7.

Rad Stranke i
njezinih tijela je javan.

Javnost svog
rada Stranka osigurava obavještavanjem članova Stranke o svim bitnim
pitanjima djelovanja Stranke dostavom materijala za sjednice tijela Stranke
i drugih informacija, javnim karakterom sjednica svojih tijela i
obavještavanjem javnosti putem sredstava javnog priopćavanja i drugim
sredstvima javnog komuniciranja.

Iznimno
javnost se može isključiti sa zasjedanja pojedinih tijela ukoliko odnosno
tijelo ocijeni da bi javnost njihova rada u raspravi o unutarstranačkim
pitanjima štetilo interesima Stranke.

II. CILJEVI I
DJELATNOST STRANKE

Članak 8.

Politički
ciljevi stranke su:

–
policentričan, ravnomjeran, skladan i održivi razvoj Republike Hrvatske te
oblikovanje i provođenje politike regionalnog razvoja kojom se to ostvaruje,

– aktiviranje
vlastitih razvojnih potencijala u pokretanju razvoja koji otvara perspektive
osobito mladim naraštajima, zaustavlja iseljavanje, osobito stručne radne
snage,

– povećanje
poduzetničke aktivnosti i smanjivanje nezaposlenosti,

– jačanje
demokratskih oblika sudjelovanja građana u oblikovanju razvojne politike i
odlučivanju o uvjetima vlastitog življenja,

– jačanje
lokalne i regionalne samouprave,

–
decentralizacija državnih nadležnosti od lokalnog i regionalnog interesa
koji primjenom načela podrednosti
(supsidijarnosti) pripadaju jedinicama lokalne i regionalne samouprave te
pripadajućih financijskih sredstava za njihovo izvršavanje,

–
racionalizacija i modernizacija uprave radi osuvremenjivanja njezina
djelovanja, povećanja djelotvornosti i smanjenja troškova,

– uključivanje
hrvatskih regija u procese jačanja prekogranične suradnje i europskih
integracija te postizanje ravnopravnog statusa Republike Hrvatske u
europskoj zajednici naroda.

U ostvarivanju
ovih ciljeva Stranka se, polazeći od načela političkog legitimiteta i
legaliteta, koristi demokratskim i nenasilnim parlamentarnim i
izvanparlamentarnim sredstvima, ne prihvaćajući
nedemokratske, totalitarne ili druge nasilne metode.

III. ČLANSTVO

Članak 9.

Članom Stranke
može postati svaki punoljetni poslovno sposobni državljanin Republike
Hrvatske koji prihvati uvjete članstva utvrđene Statutom Stranke.

Članom Stranke
osobe iz stavka 1. mogu postati potpisivanjem pristupnice koju prihvati
predsjedništvo općinskog ili gradskog odbora Stranke.

Član Stranke
ne može biti istodobno član druge političke stranke registrirane u Republici
Hrvatskoj.

Članak 10.

Prava i obveze
članova Stranke osobito su da:

– zalažu se za
provođenje odnosno sudjeluju u ostvarivanju programa kojima se postižu
ciljevi utvrđeni ovim Statutom,

– budu
redovito i pravodobno obaviješteni o radu Stranke i njezinih tijela,

– sudjeluju u
utvrđivanju zajedničke politike i programa Stranke,

– odlučuju o
sredstvima i imovini Stranke i drugim pitanjima utvrđenim ovim Statutom i
drugim aktima,

– dogovaraju
se i međusobno surađuju radi ostvarivanja ciljeva utvrđenih ovim Statutom,

– biraju i
budu birani u tijela Stranke,

– sudjeluju u
radu tijela u koja su izabrani kao predstavnici Stranke i da u njima
zastupaju i promiču stavove i interese Stranke te o tome izvještavaju tijelo
koje ih je imenovalo,

– plaćaju
članarinu,

– čuvaju i
štite imovinu Stranke,

– promiču
ugled Stranke te se

– pridržavaju
odredbi Statuta i drugih akata Stranke.

Članak 11.

Član Stranke
ima člansku iskaznicu.

Oblik i
sadržaj članske iskaznice i način vođenja evidencije o članovima Stranke
utvrđuje Predsjedništvo Stranke.

Članak 12.

Članstvo u
Stranci prestaje:

– prestankom
postojanja Stranke,

– istupanjem
izraženim pisanom izjavom člana

– pristupanjem
drugoj političkoj stranci

– isključenjem
člana

– u slučaju
smrti člana.

Svojstvo člana
pojedinom članu može prestati njegovim isključenjem kada nadležno tijelo iz
čl. 14. Statuta utvrdi da on djeluje suprotno
ciljevima udruživanja utvrđenim ovim Statutom, ugrozi njegove interese
odnosno prouzroči mu ozbiljnu štetu, te donese odluku u tom smislu.

Članak 13.

Odluku o
prestanku članstva zbog razloga navedenih u članku 12., stavak 1., alineja
2., 3. i 5. donosi Gradski odbor gradske organizacije odnosno Općinski odbor
općinske organizacije Stranke.

Članak 14.

Postupak
utvrđivanja odgovornosti člana za povrede odredbi ovoga Statuta provode i
mjere izriču Sudovi časti.

Za provođenje
postupka utvrđivanja stranačke odgovornosti ustanovljavaju se Sudovi časti
pri županijskim organizacijama u prvom stupnju i Sud časti stranke u drugom
stupnju.

Postupak pred
Sudom časti pokreće se pisanim podneskom drugih tijela Stranke.

Protiv akata
Suda časti donesenih u prvom stupnju član može uložiti žalbu Sudu časti
Stranke. Odluka Suda časti Stranke je konačna.

Postupak
razmatranja i odlučivanja o stranačkoj odgovornosti, Sud časti Stranke je
ovlašten bliže urediti svojim poslovnikom.

Članak 15.

Za utvrđenu
odgovornost za povrede ovoga Statuta, sud časti može izreći opomenu,
privremeno oduzimanje prava na obnašanje određene ili svih stranačkih
dužnosti do dvije godine odnosno mjeru isključenja iz stranke.

IV. USTROJSTVO
STRANKE

Članak 16.

Stranka se
ustrojava i djeluje po teritorijalnom načelu. Stranka se ustrojava na
državnoj razini te razinama područne (regionalne), lokalne i mjesne
samouprave.

Organizacijski
oblici Stranke ustrojeni na razinama područne (regionalne), lokalne i mjesne
samouprave nemaju svojstvo pravne osobe.

Članak 17.

Temeljna
organizacija Stranke je ogranak.

Ogranak se
osniva na razini mjesne samouprave u kojoj djeluje najmanje pet članova, a
općinski odnosno gradski odbor na poticaj članova Stranke s toga područja
ocijeni da su stečeni uvjeti za izvršavanje funkcija ogranka te donese
odluku o njegovom osnivanju.

Ogrankom
upravljaju članovi neposredno odnosno putem izabranih tijela.

Tijela ogranka
su: Skupština koju čine svi članovi ogranka, Izvršni odbor i Nadzorni odbor.

Izvršni odbor
čine predsjednik i 4 do 8 članova koje na vrijeme od četiri godine bira i
razrješuje skupština ogranka. Izvršni odbor iz svog sastava bira
potpredsjednika, tajnika i rizničara ogranka.

Nadzorni odbor
ogranka čine predsjednik i dva do četiri člana koje na vrijeme od četiri
godine bira i razrješuje skupština ogranka.

Način rada
ogranaka bliže se uređuje aktom koji donosi Glavni odbor Stranke.

Članak 18.

Na području
općine odnosno grada djeluje općinska odnosno gradska organizacija Stranke.

Općinskom
odnosno gradskom organizacijom članovi Stranke upravljaju neposredno odnosno
putem svojih predstavnika u izabranim tijelima organizacije.

Tijela
općinske odnosno gradske organizacije su: Skupština općinske odnosno gradske
organizacije Stranke, Općinski odnosno Gradski odbor općinske odnosno
gradske organizacije Stranke, Predsjedništvo općinske odnosno gradske
organizacije Stranke i Nadzorni odbor općinske odnosno gradske organizacije
Stranke.

Općinski
odnosno Gradski odbor čine predstavnici ogranaka, odnosno članova Stranke s
područja odnosne jedinice lokalne samouprave ukoliko nisu formirani ogranci,
izabrani na Skupštini općinske odnosno gradske organizacije Stranke sukladno
aktu Glavnog odbora Stranke.

Općinski
odnosno Gradski odbor čine predsjednik i 8 do 20 članova koje na vrijeme od
četiri godine izabire i razrješava Skupština općinske odnosno gradske
organizacije Stranke. Općinski odnosno Gradski odbor iz svog sastava izabire
do dva potpredsjednika te imenuje tajnika i rizničara općinske odnosno
gradske organizacije Stranke.

Predsjedništvo
općinske odnosno gradske organizacije Stranke čine predsjednik,
potpredsjednici, tajnik i rizničar općinske odnosno gradske organizacije
Stranke.

Nadzorni odbor
općinske odnosno gradske organizacije Stranke čine predsjednik i dva do
četiri člana koje na vrijeme od četiri godine izabire i razrješava Skupština
općinske odnosno gradske organizacije Stranke.

Način rada
tijela općinske odnosno gradske organizacije Stranke bliže se uređuje aktima
Glavnog odbora Stranke i poslovnikom koji donosi Općinski odnosno Gradski
odbor Stranke.

Članak 19.

Na području
županije djeluje županijska organizacija Stranke.

Županijskom
organizacijom upravljaju članovi putem svojih predstavnika u izabranim
tijelima organizacije.

Tijela
županijske organizacije su: Skupština županijske organizacije Stranke,
Županijski odbor županijske organizacije Stranke, Predsjedništvo županijske
organizacije Stranke, Nadzorni odbor županijske organizacije Stranke i Sud
časti županijske organizacije Stranke.

Županijski
odbor županijske organizacije Stranke čine predstavnici općinskih i gradskih
organizacija Stranke izabrani na Skupštini županijske organizacije Stranke
sukladno aktu Glavnog odbora županijske organizacije Stranke.

Županijski
odbor Stranke čine predsjednik i 20 do 40 članova koje na vrijeme od četiri
godine izabire i razrješava Skupština županijske organizacije Stranke.
Županijski odbor Stranke iz svog sastava izabire do dva potpredsjednika te
imenuje tajnika i rizničara županijske organizacije Stranke.

Predsjedništvo
županijske organizacije Stranke čine predsjednik, potpredsjednici, tajnik i
rizničar županijske organizacije Stranke.

Nadzorni odbor
županijske organizacije Stranke čine predsjednik i dva do četiri člana koje
na vrijeme od četiri godine bira i razrješava Skupština županijske
organizacije Stranke.

Sud časti u
županijskoj organizaciji Stranke čine predsjednik i 2 do 4 člana koje na
vrijeme od četiri godine bira i razrješava Skupština županijske organizacije
Stranke sukladno odredbama ovog Statuta kojima se uređuje ustrojstvo i
djelovanje Sudova časti.

Način rada
tijela županijske organizacije bliže se uređuje aktima Glavnog odbora
Stranke i poslovnikom koji donosi županijski odbor.

Članak 20.

Općinska
odnosno gradska i županijska organizacija se osniva kada Predsjedništvo
Stranke ocijeni da su stvoreni potrebni uvjeti za njihovo djelovanje.

U pripremi
osnivanja, Predsjedništvo Stranke imenuje povjerenika Stranke za područje
određene jedinice lokalne odnosno područne (regionalne) samouprave koji
obavlja pripremne radnje potrebne za osnivanje organizacije i formiranje
njezinih tijela.

U obavljanju
svojih poslova, povjerenik Stranke u odnosu na članove Stranke s odnosnog
područja ima ovlaštenja predsjedništva Općinskog odbora općinske
organizacije Stranke, Gradskog odbora gradske organizacije Stranke odnosno
Županijskog odbora županijske organizacije Stranke.

Članak 21.

Ukoliko tijela
Stranke na razini mjesne, lokalne ili područne (regionalne) samouprave
postupaju suprotno Programu, Statutu ili odlukama tijela Stranke,
Predsjedništvo Stranke može donijeti odluku o njihovom raspuštanju.

U slučaju iz
prethodnog stavka, Predsjedništvo stranke imenuje povjerenika Stranke radi
obavljanja poslova iz članka 20.

Povjerenik
Stranke je dužan pripremiti izborno zasjedanje skupštine ogranka, općinskog,
gradskog odnosno županijskog odbora te ih održati najkasnije u roku od 90
dana od dana raspuštanja tijela.

V. UPRAVLJANJE
STRANKOM

Članak 22.

Strankom
upravljaju članovi Stranke neposredno odnosno putem svojih zastupnika u
upravnim tijelima Stranke.

a) Upravna
tijela Stranke

Članak 23.

Upravna tijela
Stranke su:

1. Sabor
Stranke

2. Predsjednik
Stranke

3. Glavni
odbor Stranke

4.
Predsjedništvo Stranke

5. Nadzorni
odbor

6. Sud časti
Stranke.

1. Sabor
Stranke

Članak 24.

Sabor Stranke
je najviše tijelo upravljanja Strankom.

Sabor ima
najmanje 101 člana izabranog na izbornim skupštinama općinskih, gradskih i
županijskih organizacija Stranke. Pojedini član Sabora bira se po ključu
jednakog broja članova Stranke. U pripremi zasjedanja Sabora, Glavni odbor
utvrđuje svojom odlukom ukupni broj članova Stranke i ključ izbora članova
Sabora. Odluka se objavljuje najkasnije 15 dana prije održavanja Sabora.

Članak 25.

Sabor Stranke
raspravlja i odlučuje o najbitnijim pitanjima
ustrojstva i djelovanja stranke, a osobito:

– razmatra
oživotvorenje prihvaćenih programa djelovanja i
drugih akata Stranke te druga pitanja značajna za djelovanje Stranke;

– utvrđuje
osnovne elemente politike djelovanja Stranke sadržane u njenim programima,

– donosi
Statut Stranke, Program Stranke i druge programske političke dokumente
Stranke,

– bira i
razrješuje predsjednika i potpredsjednike Stranke, predsjednika i članove
Glavnog odbora Stranke osim članova po položaju, predsjednika i članove
Nadzornog odbora Stranke te predsjednika i članove Suda časti Stranke.

Članak 26.

Izborno
zasjedanje Sabora održava se u pravilu jednom u četiri godine.

U razdoblju
između dva izborna zasjedanja Sabor zasjeda prema potrebi, a najmanje jednom
u dvije godine.

Zasjedanje
Sabora saziva predsjednik Stranke na svoju inicijativu, po odluci Glavnog
odbora ili kada to zatraži najmanje trećina županijskih organizacija.

Sabor može
pravovaljano odlučivati ukoliko je zasjedanju nazočna većina izabranih
zastupnika. Sabor odlučuje većinom glasova nazočnih članova.

Rad Sabora
bliže se uređuje poslovnikom kojeg Sabor donosi na svakom od svojih
zasjedanja.

2. Predsjednik
Stranke

Članak 27.

Predsjednik
Stranke predstavlja, zastupa i rukovodi Strankom.

Predsjednika i
dva potpredsjednika Stranke bira Sabor Stranke na vrijeme od četiri godine
po postupku utvrđenom poslovnikom zasjedanja Sabora sukladno
čl. 26. stavak 4. Statuta.

Predsjedniku i
potpredsjednicima Stranke može prestati dužnost i prije isteka vremena na
koje su izabrani pod uvjetima i na način ovim Statutom predviđen za članove
Predsjedništva.

Ako
predsjednik Stranke prestane obnašati svoju dužnost tijekom razdoblja svojeg
mandata iz bilo kojega razloga, što će Glavni odbor utvrditi svojom Odlukom,
Glavni odbor Stranke imenovat će vršitelja dužnosti predsjednika Stranke do
sljedećeg izbornog sabora Stranke koji je ovlašten predstavljati i zastupati
Stranku.

Članak 28.

Predsjednik
Stranke:

– predstavlja
i zastupa Stranku,

– nadležnim
tijelima Stranke predlaže akte stranačke politike, usklađuje djelatnost
stranačkih tijela i osigurava provođenje akata tijela Stranke,

– saziva Sabor
Stranke i potpisuje njegove akte,

– Glavnom
odboru predlaže kandidate za članove Predsjedništva Stranke te imenovanje i
razrješenje tajnika i rizničara Stranke,

– saziva i
predsjedava sjednicama Predsjedništva i potpisuje njegove akte,

–
Predsjedništvu Stranke predlaže odluke o osnivanju teritorijalnih
organizacija stranke te njihovom raspuštanju kao i imenovanje povjerenika
Stranke u tim slučajevima,

–
Predsjedništvu Stranke predlaže stranačku listu kandidata za izbore za
zastupnike u Hrvatski Sabor, zamjenike zastupnika te stranačke kandidate za
dužnosti u tijelima izvršne vlasti Republike Hrvatske,

–
Predsjedništvu Stranke predlaže potvrđivanje liste kandidata za
predstavnička tijela jedinica lokalne i područne (regionalne) samouprave
koju je predložio županijski, gradski odnosno općinski odbor Stranke odnosno
njihovog prijedloga za zamjenika člana predstavničkog tijela,

– u ime
Stranke neposredno ili putem drugog dužnosnika Stranke koga ovlasti daje
službene izjave i priopćenja za javnost te obavlja druge poslove vezane uz
odnose s javnošću i suradnju sa sredstvima javnog priopćavanja,

– obavlja
druge poslove predviđene ovim Statutom i poslovnikom tijela kojima
predsjedava.

Za svoj rad
Predsjednik Stranke je odgovoran Saboru Stranke. U ostvarivanju svoje
odgovornosti Predsjednik Stranke podnosi Saboru izvješća o svom radu i radu
tijela Stranke te Stranke u cjelini u razdoblju između dva zasjedanja Sabora
Stranke.

Članak 29.

Predsjedniku
Stranke u radu pomažu potpredsjednici Stranke, koji ga u slučaju njegove
spriječenosti privremeno zamjenjuju.

Predsjednika
Stranke zamjenjuje potpredsjednik Stranke kojeg odredi predsjednik, odnosno
Predsjedništvo Stranke ukoliko to Predsjednik nije u mogućnosti učiniti.

*3. Glavni
odbor Stranke*

Članak 30.

Glavni odbor
Stranke čine izabrani članovi i članovi po položaju.

Članovi
Glavnog odbora su predsjednik Glavnog odbora te pored članova iz stavka 3.
ovog članka i 50 do 70 članova koje na vrijeme od četiri godine izabere
Sabor Stranke.

Predsjednik i
dva potpredsjednika Stranke, zastupnici Stranke u Hrvatskom saboru, te
župani i predsjednici skupština županija koji su izabrani kao predstavnici
Stranke, članovi su Glavnog odbora po položaju.

U vremenu
između dva zasjedanja Sabora, a ovisno o potrebi uvjetovanoj razvojem i
širenjem Stranke, Glavni odbor je ovlašten u svoj sastav uključiti
(kooptirati) do 20% novih članova u odnosu na broj izabranih članova na
Saboru Stranke.

Predsjednika i
članove Glavnog odbora opoziva Sabor Stranke po postupku njihova izbora
ukoliko ne ispunjavaju ovim Statutom utvrđene obveze ili postupaju suprotno
odredbama ovog Statuta i politici koju je utvrdio Sabor Stranke.

Članak 31.

Glavni odbor
Stranke je najviše tijelo Stranke između dva zasjedanja Sabora Stranke.

Glavni odbor:

– donosi
odluku o sazivanju Sabora Stranke;

– razmatra
izvješća o radu tijela i Stranke u cjelini i druga pitanja značajna za
djelovanje Stranke;

– utvrđuje
način osiguranja i korištenja sredstava kojima se Stranka služi za
postizanje svojih ciljeva;

– donosi:

• akte o
načinu djelovanja organizacijskih oblika Stranke te programe djelovanja
Stranke i njegovih tijela,

• odluku o
visini članarine,

• financijski
plan i godišnji obračun,

• odluku o
osnivanju drugih pravnih osoba sukladno propisima,

• akte kojima
se ustanovljava i uređuje dodjela javnih priznanja,

• druge akte;

– utvrđuje
izbornu strategiju u izborima za predstavnička tijela na svim razinama
teritorijalnog organiziranja i upute o načinu provođenja predizbornih
aktivnosti,

– odlučuje o
udruživanju Stranke u udruženja srodnih organizacija te imenuje i razrješuje
predstavnike Stranke u tijela tih udruženja,

– bira i
razrješava dva podpredsjednika Glavnog odbora iz
redova članova izabranih na Saboru stranke,

– bira i
razrješava članove Predsjedništva Stranke koji to nisu po svom položaju, i
na prijedlog Predsjednika Stranke,

– imenuje i
razrješava tajnika i rizničara Stranke, a na prijedlog Predsjednika Stranke,

– odlučuje o
osnivanju radnih tijela te imenuje i razrješuje njihove članove.

Članak 32.

Sjednice
Glavnog odbora održavaju se prema potrebi, a najmanje tri puta godišnje.

Sjednicu
Glavnog odbora saziva i vodi predsjednik Glavnog odbora na svoju inicijativu
ili kada to zatraži Predsjednik, Predsjedništvo Stranke ili najmanje trećina
članova Glavnog odbora. U iznimnim slučajevima sjednicu Glavnog odbora može
voditi od predsjednika Glavnog odbora ovlašteni potpredsjednik Glavnog
odbora.

Glavni odbor
može pravovaljano odlučivati ukoliko je na zasjedanju nazočna većina
njegovih članova. Glavni odbor odlučuje većinom glasova nazočnih članova.

Rad Glavnog
odbora bliže se uređuje njegovim poslovnikom.

*4.
Predsjedništvo Stranke*

Članak 33.

Predsjedništvo
Stranke je izvršno tijelo Glavnog odbora Stranke.

Predsjedništvo
Stranke čine predsjednik Stranke, dva potpredsjednika Stranke i predsjednik
Glavnog odbora Stranke po položaju te 7 do 11 članova koje iz svog sastava
na prijedlog predsjednika Stranke izabere Glavni odbor na vrijeme od četiri
godine.

Predsjednik
Stranke je po položaju predsjednik Predsjedništva Stranke.

Članak 34.

Predsjednik,
potpredsjednici i članovi Predsjedništva Stranke mogu podnijeti ostavku ili
biti opozvani prije isteka vremena na koje su birani od strane tijela koje
ih je izabralo.

Predsjednik,
potpredsjednici i članovi Predsjedništva Stranke mogu biti opozvani ako:

– ne
ispunjavaju ovim Statutom utvrđene obveze,

– postupaju
suprotno odredbama ovog Statuta i politici koju se utvrdili Sabor i Glavni
odbor Stranke.

Članak 35.

Predsjedništvo
Stranke:

– priprema i
predlaže osnove politike sadržane u prijedlozima Statuta, Programa i drugih
akata,

– osigurava
provođenje akata i politike koje su utvrdili Sabor i Glavni odbor Stranke,

– izvršava
financijski plan i raspolaže planiranim sredstvima pri čemu brine o namjeni
i pravilnosti korištenja tih sredstava, te donosi provedbene odluke,

– na prijedlog
Predsjednika Stranke donosi odluke o osnivanju teritorijalnih organizacija
stranke te njihovom raspuštanju kao i imenovanje povjerenika Stranke u tim
slučajevima,

– na prijedlog
Predsjednika Stranke utvrđuje stranačku listu kandidata za izbore za
zastupnike u Hrvatski Sabor, zamjenike zastupnika te stranačke kandidate za
dužnosti u tijelima izvršne vlasti Republike Hrvatske,

– na prijedlog
Predsjednika Stranke potvrđuje liste kandidata za predstavnička tijela
jedinica lokalne i područne (regionalne) samouprave koju je predložio
županijski, gradski odnosno općinski odbor Stranke odnosno njihov prijedlog
za zamjenika člana predstavničkog tijela,

– donosi
odluku o osnivanju Kluba zastupnika Stranke u Hrvatskom saboru te daje
prethodnu suglasnost na Poslovnik o radu Kluba zastupnika Stranke,

– odlučuje o
zaključivanju pravnih poslova u ime Stranke,

– usklađuje
rad organizacijskih oblika i tijela Stranke te organizira djelovanje Stranke
u cjelini,

– organizira i
usklađuje suradnju s drugim organizacijama,

– uređuje i
organizira nakladničku i informativnu djelatnost Stranke,

– utvrđuje
organizaciju obavljanja stručnih poslova Stranke i u svezi s tim donosi
potrebne akte,

– obavlja i
druge zadaće koje mu povjeri Glavni odbor odnosno koje zahtijeva redovno
funkcioniranje Stranke ako one nisu ovim Statutom ili drugim aktima
stavljeni u nadležnost drugih tijela.

Članak 36.

Predsjedništvo
Stranke radi i odlučuje na sjednicama.

Predsjedništvo
Stranke zasjeda prema potrebi, a najmanje jednom u tri mjeseca.

Predsjedništvo
Stranke saziva predsjednik Stranke odnosno osoba koja ga zamjenjuje po
svojoj odluci ili kada to zatraži trećina članova Predsjedništva.

Predsjedništvo
Stranke odlučuje većinom glasova svojih članova. O poslovnom redu na
sjednici kao i drugim pitanjima postupovne
naravi Predsjedništvo odlučuje većinom glasova nazočnih članova.

*5. Nadzorni
odbor Stranke*

Članak 37.

Radi zaštite
zakonitosti djelovanja i pravilnosti poslovanja Stranke osniva se Nadzorni
odbor Stranke.

Odbor ima
predsjednika i četiri člana koje bira Sabor Stranke na vrijeme od četiri
godine. Član Odbora ne može istodobno biti i član Glavnog odbora te
Predsjedništva Stranke.

Predsjednik i
članovi Nadzornog odbora Stranke mogu biti opozvani pod uvjetima opoziva
članova Predsjedništva Stranke. Nadzorni odbor pravovaljano odlučuje ukoliko
je na zasjedanju nazočna većina članova, a odlučuje većinom glasova nazočnih
članova.

Članak 38.

Nadzorni odbor
Stranke nadležan je za kontrolu:

– provođenja
općih akata i odluka tijela Stranke,

– zakonitog,
odgovornog i gospodarski svrsishodnog raspolaganja sredstvima i

– pravilnosti
materijalnog i financijskog poslovanja.

Članak 39.

Nadzorni odbor
Stranke ima pravo i obvezu o uočenim pojavama i svom mišljenju izvijestiti
Sabor Stranke te tijelo na koje se izvješće odnosi.

Tijelo kome je
izvješće upućeno obvezno ga je razmotriti, utvrditi svoje stanovište i
poduzeti mjere na koje je ovlašteno, radi uklanjanja uočenih nedostataka,
odnosno predložiti poduzimanje takovih mjera.

O svom
djelovanju i rezultatima nadzora Odbor izvještava Sabor.

*6. Sud časti
Stranke*

Članak 40.

Sud časti
Stranke ima predsjednika i četiri člana koje na vrijeme od četiri godine
bira i razrješava Sabor Stranke. Članovi Glavnog odbora, Predsjedništva i
Nadzornog odbora Stranke te županijskih Sudova časti ne mogu istodobno biti
i članovi Suda časti Stranke.

Sud časti
Stranke provodi postupak i odlučuje o povredama obveza utvrđenih ovim
Statutom te primjenjuje mjere utvrđene ovim Statutom. Sud časti pravovaljano
odlučuje ukoliko je na sjednici nazočna većina članova, a odlučuje većinom
glasova nazočnih članova.

b) Radna
tijela

Članak 41.

Dio zadaća iz
svog djelokruga rada Glavni odbor i Predsjedništvo Stranke mogu povjeriti
stalnim i povremenim radnim tijelima.

Odlukom o
ustanovljenju radnih tijela utvrđuje se njihov djelokrug rada. Na radno
tijelo se ne može prenijeti nadležnost odlučivanja o pitanjima koja su ovim
Statutom povjerena tijelu koje ih je osnovalo.

Članak 42.

U okviru svog
djelokruga rada stalna radna tijela:

– prate stanje
i razmatraju pitanja u području za koje su osnovana,

– predlažu
mjere i aktivnosti usmjerene unapređenju stanja i programa djelovanja,

– organiziraju
izvršavanje programa i drugih zadaća u području za koje su ustanovljena,

– obavljaju i
druge poslove koje im svojom odlukom povjeri tijelo koje ih je osnovalo.

c) Tajnik
Stranke

Članak 43.

Tajnik Stranke
organizira i odgovara za:

– stručno i
tehničko pripremanje sjednica tijela Stranke,

– izvršavanje
odluka tijela Stranke,

– obavljanje
stručnih i tehničkih poslova za potrebe tijela Stranke.

U ostvarivanju
svojih zadaća tajnik:

– potpisuje
dokumente njegovog materijalnog i financijskog poslovanja,

– priprema
prijedloge financijskih i drugih dokumenata,

– obavlja i
druge poslove što mu ih povjere Glavni odbor, Predsjednik Stranke,
Predsjedništvo i druga tijela Stranke.

O svom radu i
obavljanju stručnih i tehničkih poslova za potrebe Stranke tajnik izvještava
Glavni odbor, Predsjednika Stranke i Predsjedništvo Stranke na njihov
zahtjev, a najmanje jednom godišnje.

Članak 44.

Tajnika
Stranke imenuje na prijedlog Predsjednika Stranke Glavni odbor bez natječaja
na četiri godine. Ista osoba može biti ponovno imenovana na tu dužnost.

Svoju dužnost
tajnik može obavljati profesionalno. Odluku o profesionalizaciji obavljanja
poslova tajnika donosi Predsjedništvo Stranke.

Za tajnika
može biti imenovana osoba koja je svojim radnim, stručnim i javnim
djelovanjem dokazala svoju opredijeljenost za Statutom određene ciljeve
Stranke, kao i potrebno stručno znanje i sposobnost uspješnog organiziranja
i djelotvornog rukovođenja organizacijom, i koja po tome uživa ugled i
povjerenje sredine u kojoj djeluje.

Članak 45.

Za svoje
djelovanje tajnik je odgovoran Glavnom odboru.

Tajnik može
podnijeti ostavku ili biti razriješen i prije isteka vremena na koje je
imenovan. Tajnik može biti razriješen iz razloga utvrđenih za opoziv članova
Predsjedništva Stranke ili iz drugih zakonom predviđenih razloga.

VI. OBAVLJANJE
STRUČNIH POSLOVA

Članak 46.

Obavljanje
stručnih i drugih poslova za Stranku organizira i za njega odgovara tajnik
Stranke.

Obavljanje
stručnih i drugih poslova za Stranku prati i ocjenjuje Predsjedništvo
Stranke temeljem izvješća što mu ga jednom godišnje odnosno prema potrebi
ili na njegov zahtjev podnosi tajnik Stranke.

Članak 47.

Za obavljanje
drugih stručnih, administrativnih i tehničkih poslova Predsjedništvo Stranke
može angažirati određeni broj stručnih osoba.

Stručne
poslove osobe iz prethodnog stavka mogu obavljati uz naknadu odnosno u
radnom odnosu.

Prava i obveze
koji proizlaze iz radnog odnosa osobe na profesionalnom radu u Stranci
ostvaruju na način utvrđen aktom Predsjedništva Stranke sukladno propisima.

Članak 48.

Određene
administrativno-tehničke i druge stručne poslove Predsjedništvo Stranke može
povjeriti specijaliziranim službama izvan Stranke.

Članak 49.

Stručne
poslove financijskog poslovanja vodi rizničar Stranke.

Rizničara
imenuje na prijedlog Predsjednika Stranke Glavni odbor bez natječaja na
četiri godine. Ista osoba može biti ponovno imenovana na tu dužnost.

Rizničar može
podnijeti ostavku ili biti razriješen i prije isteka vremena na koje je
imenovan. Rizničar može biti razriješen iz razloga utvrđenih za opoziv
članova Predsjedništva Stranke ili iz drugih Zakonom predviđenih razloga.

VII. SREDSTVA

Članak 50.

Materijalnu
osnovu djelovanja Stranke čine nekretnine, pokretnine i prava uključena u
imovinu Stranke.

Za postizanje
ciljeva svoga postojanja i zadaća utvrđenih programima Stranka pribavlja
financijska sredstva:

– iz sredstava
članarine,

– iz prihoda
ostvarenih vlastitom djelatnošću,

– od dotacija,
darovanja i drugih dobrovoljnih priloga,

– iz drugih
zakonom dopuštenih izvora.

Članak 51.

Stranka je
neprofitna pravna osoba.

Ako
obavljanjem svoje djelatnosti Stranka ostvari dobit, ona će se koristiti za
unapređenje djelatnosti Stranke u svrhu ostvarivanja ciljeva utvrđenih ovim
Statutom.

Članak 52.

Svojom
imovinom Stranka upravlja sukladno propisima o materijalnom i financijskom
poslovanju neprofitnih organizacija te aktima tijela Stranke.

Prihodi i
rashodi Stranke utvrđuju se godišnjim financijskim planom kojeg donosi
Glavni odbor prije početka godine na koju se plan odnosi.

VIII.
PRIJELAZNE I ZAVRŠNE ODREDBE

Članak 53.

Sudionici
Osnivačkog Sabora koji su pisanom izjavom pristupili u njezino članstvo,
smatraju se članovima Stranke i bez postupka provedenog u smislu članka 9.
stavak 2. ovog Statuta.

Članak 54.

Do osnivanja
općinskih i gradskih, te županijskih organizacija Stranke i utemeljenja
njihovih tijela njihove funkcije u odnosu na članove Stranke s njihova
područja mogu obavljati središnja tijela Stranke.

Članak 55.

Stranka
prestaje djelovati kada to odluči Sabor Stranke odnosno zbog drugih, zakonom
utvrđenih razloga.

U slučaju
prestanka djelovanja i postojanja Stranke njezinu imovinu preuzima
organizacija koja nastavlja njezinu djelatnost, odnosno, ukoliko ta
organizacija ne postoji, jedinica lokalne samouprave na čijem području je
sjedište Stranke.

Članak 56.

Nadležna
tijela Stranke donijet će opće akte, za čije donošenje su ovim Statutom
obvezana, u roku od šest mjeseci od dana stupanja na snagu Statuta.

Članak 57.

Ovaj Statut
stupa na snagu danom donošenja, a bit će objavljen na web stranicama Stranke
i u tiskovinama sukladno zakonu.

Predsjedavajući

Radnog predsjedništva

Osnivačkog sabora

**Krešimir Bubalo, v. r.**

Statut, NN 84/2006-2014
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)